2.10 การควบคุมภายใน

บริษัทได้ให้ความสำคัญต่อระบบการควบคุมภายในทั้งในระดับบริหารและระดับการปฏิบัติงานที่มีประสิทธิภาพ
เนื่องจากตระหนักว่าระบบการควบคุมภายใน
เป็นกลไกสำคัญที่ให้ความมั่นใจอย่างสมเหตุสมผลต่อผู้บริหารในการ

1.  ช่วยลดความเสี่ยงทางธุรกิจให้แก่บริษัท

2.  ช่วยปกป้องคุ้มครองทรัพย์สินของบริษัทไม่ให้สูญหายหรือรั่วไหลหรือจากการทุจริตประพฤติมิชอบ

3.  ช่วยให้รายงานทางการเงินของบริษัทมีความถูกต้องน่าเชื่อถือ

4.  ช่วยให้บุคลากรของบริษัทปฏิบัติตามบทบัญญัติของกฎหมายและข้อบังคับที่เกี่ยวข้อง

5.  ช่วยให้บริษัทดำเนินธุรกิจอย่างมีประสิทธิภาพโดยมีการจัดสรรทรัพยากรอย่างเหมาะสมกับประโยชน์และบรรลุเป้าหมายที่ตั้งไว้

6.  ช่วยปกป้องคุ้มครองเงินลงทุนของผู้ถือหุ้นของบริษัท

บริษัทมีฝ่ายตรวจสอบภายในทำหน้าที่ตรวจสอบเพื่อให้มั่นใจว่าการปฏิบัติงานหลักและกิจกรรมทางการเงินของบริษัท
ได้ดำเนินการตามแนวทางที่กำหนดและมีประสิทธิภาพ
รวมถึงตรวจสอบการปฏิบัติตามกฎหมายที่เกี่ยวข้องกับบริษัท
และเพื่อให้หน่วยงานตรวจสอบภายในมีความเป็นอิสระ
สามารถทำหน้าที่ตรวจสอบและถ่วงดุลได้อย่างเต็มที่
คณะกรรมการจึงกำหนดให้ฝ่ายตรวจสอบภายในรายงานผลการตรวจสอบโดยตรงต่อคณะกรรมการตรวจสอบ
และได้รับการประเมินผลงานจากคณะกรรมการตรวจสอบด้วย

รายงานคณะกรรมการตรวจสอบ

ในปี 2551 คณะกรรมการบริษัท แพรนด้า จิวเวลรี่ จำกัด (มหาชน) ได้แต่งตั้งกรรมการตรวจสอบ
จำนวน 3 ท่านซึ่งเป็นกรรมการอิสระที่มีคุณสมบัติครบถ้วนตามข้อกำหนด
และแนวทางปฏิบัติที่ดีของคณะกรรมการตรวจสอบของ ตลาดหลักทรัพย์แห่งประเทศไทย
ปัจจุบันคณะกรรมการตรวจสอบของบริษัทฯ ประกอบด้วย เรือโทอนันต์ ปานะนนท์ ร.น.
เป็นประธานกรรมการตรวจสอบ นายวีระชัย ตันติกุลและรศ. สริตา บุนนาค
เป็นกรรมการตรวจสอบ โดยมีนายมนู กนกวารี เป็นเลขานุการคณะกรรมการตรวจสอบ

คณะกรรมการตรวจสอบ ได้ปฏิบัติหน้าที่ตามขอบเขต
หน้าที่และความรับผิดชอบที่ได้รับมอบหมายจากคณะกรรมการบริษัท
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยในรอบปีบัญชี 2551
ได้จัดให้มีการประชุมคณะกรรมการตรวจสอบจำนวน 6 ครั้ง และในปี 2552 จนถึงวันที่รายงาน
จำนวน 1 ครั้ง รวมทั้งสิ้น 7 ครั้งโดยกรรมการตรวจสอบทุกท่านเข้าร่วมประชุมครบถ้วนทุกครั้ง
และเป็นการร่วมประชุมกับผู้สอบบัญชีภายนอกและผู้ตรวจสอบภายในตามความเหมาะสม
ซึ่งสรุปสาระสำคัญได้ดังนี้

1. สอบทานงบการเงินรายไตรมาสและงบการเงินประจำปี 2551
โดยได้สอบถามและรับฟังคำชี้แจงจากผู้สอบบัญชี ในเรื่องความถูกต้องครบถ้วนของงบการเงิน
และความเพียงพอในการเปิดเผยข้อมูล
ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

2. สอบทานข้อมูลการดำเนินงานและระบบการควบคุมภายใน เพื่อประเมินความเพียงพอ เหมาะสม
และประสิทธิผลของระบบการควบคุมภายในอันจะช่วยส่งเสริมให้การดำเนินงานบรรลุตามเป้าหมายที่กำหนดไว้
โดยพิจารณาจากรายงานการตรวจสอบภายในประจำปี 2551
ตามแผนงานที่ได้รับอนุมัติซึ่งครอบคลุมระบบงานที่สำคัญของบริษัทฯ ทั้งนี้
ไม่พบจุดอ่อนหรือข้อบกพร่องที่เป็นสาระสำคัญ มีการดูแลทรัพย์สินที่เหมาะสม
และมีการเปิดเผยข้อมูลอย่างถูกต้อง ครบถ้วน และเชื่อถือได้
นอกจากนี้ได้ประเมินระบบการควบคุมภายในตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์
ซึ่งคณะกรรมการตรวจสอบมีความเห็นว่า
บริษัทฯมีระบบการติดตามควบคุมดูแลการการดำเนินงานของบริษัทและบริษัทย่อยอย่างเพียงพอ
เหมาะสมและมีประสิทธิผล

3. สอบทานการตรวจสอบภายใน โดยได้พิจารณาภารกิจ ขอบเขตการปฏิบัติงาน
หน้าที่และความรับผิดชอบ ความเป็นอิสระ อัตรากำลังและงบประมาณของหน่วยงานตรวจสอบภายใน
อีกทั้งได้พิจารณาทบทวนและปรับปรุงกฎบัตรของคณะกรรมการตรวจสอบให้เหมาะสม ทันสมัย
และสอดคล้องกับแนวทางของตลาดหลักทรัพย์แห่งประเทศไทย
ซึ่งคณะกรรมการตรวจสอบมีความเห็นว่าบริษัทฯมีระบบการตรวจสอบภายในที่เพียงพอ
เหมาะสมและมีประสิทธิผล

4. สอบทานการปฏิบัติตามกฎหมาย ว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัทฯ
รวมถึงการปฏิบัติตามข้อกำหนดของบริษัทฯ ซึ่งคณะกรรมการตรวจสอบมีความเห็นว่า
ไม่พบประเด็นที่เป็นสาระสำคัญในเรื่องการไม่ปฏิบัติตามกฎหมาย ข้อกำหนด
และข้อผูกพันที่บริษัทฯมีไว้กับบุคคลภายนอก

5.
สอบทานและให้ความเห็นต่อรายการที่เกี่ยวโยงกันหรือรายการที่อาจมีความขัดแย้งทางผลประโยชน์
รวมถึงการเปิดเผยข้อมูลของรายการดังกล่าว
ตามข้อกำหนดของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
ซึ่งผู้สอบบัญชีมีความเห็นว่า
รายการค้ากับบริษัทที่เกี่ยวข้องกันที่มีสาระสำคัญได้เปิดเผยและแสดงรายการในงบการเงินและหมายเหตุประกอบงบการเงินแล้ว
และคณะกรรมการตรวจสอบมีความเห็นสอดคล้องกับผู้สอบบัญชี รวมทั้งมีความเห็นว่า
รายการดังกล่าวเป็นรายการที่สมเหตุสมผล และเป็นประโยชน์สูงสุดต่อการดำเนินธุรกิจของบริษัทฯ
รวมทั้งมีการเปิดเผยข้อมูลอย่างถูกต้องและครบถ้วน

6. พิจารณาคัดเลือก เสนอแต่งตั้งและเสนอค่าตอบแทนผู้สอบบัญชีของบริษัท ประจำปี 2552
เพื่อนำเสนอต่อคณะกรรมการบริษัทฯให้ขออนุมัติจากที่ประชุมสามัญผู้ถือหุ้น ประจำปี 2551
ซึ่งคณะกรรมการตรวจสอบจะได้พิจารณาผลการปฏิบัติงาน ความเป็นอิสระ
และความเหมาะสมของค่าตอบแทน
แล้วจะนำรายชื่อของผู้สอบบัญชีเสนอเพื่อขออนุมัติต่อที่ประชุมสามัญผู้ถือหุ้นต่อไป

โดยสรุปในภาพรวมแล้ว
คณะกรรมการตรวจสอบได้ปฏิบัติหน้าที่ครบถ้วนตามที่ได้ระบุไว้ในกฎบัตรคณะกรรมการตรวจสอบที่ได้รับอนุมัติจากคณะกรรมการบริษัทฯ
และมีความเห็นว่า บริษัทฯ มีการรายงานข้อมูลทางการเงินและการดำเนินงานอย่างถูกต้อง
มีระบบการควบคุมภายใน การตรวจสอบภายใน การบริหารความเสี่ยงที่เหมาะสมและมีประสิทธิผล
มีการปฎิบัติตามกฎหมาย ข้อกำหนดและข้อผูกพันต่างๆ มีการเปิดเผยรายการที่เกี่ยวโยงกัน
อย่างถูกต้องและมีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอ
โปร่งใสและเชื่อถือได้ รวมทั้งมีการพัฒนาปรับปรุงระบบการปฏิบัติงานให้มีคุณภาพดีขึ้น
และเหมาะสมกับสภาพแวดล้อมทางธุรกิจอย่างต่อเนื่อง

[]

  (เรือโทอนันต์ ปานะนนท์ ร.น.)

  ประธานคณะกรรมการตรวจสอบ